DA Den Europæiske Unions Tidende C 292/1

Resolution vedtaget af Rådet og repræsentanterne for medlemsstaternes regeringer, forsamlet i Rådet, om mobilisering af Europas intellektuelle ressourcer: Hvordan universiteternes bidrag til Lissabon-strategien kan maksimeres

(2005/C 292/01)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,

SOM TAGER FØLGENDE I BETRAGTNING:

I Det Europæiske Råds konklusioner af 22.-23. marts 2005 (1) om et nyt afsæt for Lissabon-strategien opfordres der til, at der satses på viden, innovation og udnyttelse af den menneskelige kapital for at kunne gennemføre kerneprioriteterne jobskabelse og vækst. I konklusionerne understreges behovet for bedre investeringer i universiteter, mere moderne styring af universiteter og partnerskaber mellem universiteter og erhvervsliv.

I den fælles midtvejsrapport fra Rådet og Kommissionen »Uddannelse og Erhvervsuddannelse 2010« (2) forklares det, at den europæiske sektor for videregående uddannelse bør stræbe efter at nå et særlig højt kvalitetsniveau og blive en kvalitetsreference på verdensplan for at kunne konkurrere med de bedste i verden. I rapporten påpeges det, at Bologna-processen har medført vigtige fremskridt ved at reformere nogle aspekter af den videregående uddannelse, herunder foranstaltninger til at øge mobiliteten, fremme større gennemsigtighed og gøre grader mere umiddelbart sammenlignelige.

NOTERER SIG,

— at det er de enkelte medlemsstater, der skal tilrettelægge og finansiere den videregående uddannelse i overensstemmelse med nationale prioriteringer og national lovgivning og praksis

— at videregående uddannelse i en videnbaseret økonomi og et videnbaseret samfund bør ses i nøje sammenhæng med forskning og innovation.

NOTERER SIG Kommissionens meddelelse »Mobilisering af Europas intellektuelle ressourcer: Hvordan universiteternes bidrag til Lissabon-strategien kan maksimeres« (3) som et væsentligt bidrag til debatten om, hvordan kvaliteten af den videregående uddannelse kan forbedres i hele Europa som et middel til at øge Europas konkurrenceevne.

ER ENIGE OM, at medlemsstaterne bør

1. gøre det muligt for de videregående uddannelsesinstitutioner i Europa at forbedre deres resultater med hensyn til niveau, adgang og forskning sammenlignet med andre regioner og lande i verden

2. gøre det muligt for de videregående uddannelsesinstitutioner at tilpasse sig skiftende omstændigheder med henblik på at fremme deres kvalitet, tiltrækningskraft og relevans for samfundet og økonomien

3. medvirke til udviklingen af god forvaltningsskik inden for de videregående uddannelsesinstitutioner og sikre, at de har tilstrækkelig autonomi

4. forbedre holdbarheden af finansieringen af de højere uddannelsesinstitutioner ved om nødvendigt at øge investeringerne og diversificere investeringskilderne

5. styrke den videregående uddannelses sociale dimension, navnlig ved at give adgang for mange forskellige socioøkonomiske grupper og samtidig søge at reducere de studerendes frafaldsprocent

6. tilskynde institutionerne til at udvikle stærkere partnerskaber med det omgivende samfund, herunder lokalsamfund og erhvervslivet.

UNDERSTREGER betydningen af

1. i nødvendigt omfang at tilpasse de lovgivningsmæssige rammer, som de videregående uddannelsesinstitutioner arbejder under, så der kan udvikles et mere fleksibelt forhold mellem de enkelte institutioner og de myndigheder i medlemsstaterne, der har ansvaret for den strategiske styring af de videregående uddannelsessystemer, og således yde dem støtte til modernisering og tilpasning til samfundets skiftende behov og gøre dem ansvarlige for deres egne beslutninger

2. at fremme den videregående uddannelses tiltrækningskraft for studerende gennem faciliteter af høj kvalitet, bedre information, større undervisningsdifferentiering, især ved hjælp af ikt, højere kvalitet og bedre forberedelse af de enkelte, så de sikres vellykkede akademiske karriereforløb, varig integration på arbejdsmarkedet og aktiv deltagelse i samfundet

3. at udvide adgangen til videregående uddannelse, navnlig for personer, der er dårligt stillede på grund af deres baggrund, hjælpe de enkelte med at udnytte deres potentiale og tilbyde flere muligheder for optagelse på videregående uddannelsesinstitutioner og således gøre livslang læring til en realitet

4. at fremme mangfoldigheden i de videregående uddannelsessystemer og -institutioner og tillige udvikle ekspertisecentre, der kan bidrage til reformprocessen gennem samarbejde med andre institutioner og organer

5. at opfordre de videregående uddannelsesinstitutioner til at udvikle bæredygtige partnerskaber med samfundet i almindelighed og med erhvervslivet for at kunne imødekomme samfundets og arbejdsmarkedets skiftende behov

6. at involvere alle aktører i forberedelsen og gennemførelsen af reformer

6a. at betragte investeringer i videregående uddannelse som en investering i samfundets fremtid

7. at undersøge hvor mange ressourcer, der er afsat til de videregående uddannelser, og på ny gennemgå muligheden for at tilvejebringe yderligere midler på en række måder, herunder både offentlig og privat støtte, hvor det er relevant

8. at skabe incitamenter til reformer, f.eks. ved at målrette investeringer for at forbedre kvaliteten af undervisning, forskning, innovation, forvaltning og tjenester for studerende.

OPFORDRER MEDLEMSSTATERNE TIL

— at gøre noget ved de spørgsmål, der er omfattet af denne resolution, og til i deres bidrag til den fælles midtvejsrapport i 2008 om gennemførelsen af arbejdsprogrammet for uddannelse og erhvervsuddannelse 2010 at orientere om, hvilke fremskridt der er gjort.

OPFORDRER MEDLEMSSTATERNE OG KOMMISSIONEN TIL

— at gøre brug af peer learning og af den næste fælles midtvejsrapport om gennemførelsen af arbejdsprogrammet for uddannelse og erhvervsuddannelse 2010 ved behandlingen af de spørgsmål, der er omfattet af denne resolution

— at tilgodese de videregående uddannelsers behov gennem en mere effektiv brug af fællesskabsprogrammer såsom Socrates, Leonardo og kommende uddannelses- og erhvervsuddannelsesprogrammer, EIB-Gruppens europæiske finansieringsinstrumenter og strukturfondene, hvor det er relevant

— at tilskynde til internationalt samarbejde mellem videregående uddannelsesinstitutioner, især gennem deres deltagelse i fællesskabsprogrammer såsom Tempus og Erasmus Mundus.

(1) Dok. 7619/1/05.

(2) Dok. 6905/04.

(3) Rådsdok. 8437/05 + ADD 1.